# gerbonis saspiests laba kvalitate

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  **Nr.19** |  2024. gada 28. novembrī |

**28.**

**Par kolektīvā iesnieguma izskatīšanu**

Ogres novada pašvaldībā 2024. gada 15. novembrī saņemts kolektīvais iesniegums ar prasījumu rast risinājumu – atbilstīgi labas pārvaldības pamatprincipiem radīt iespēju gājējiem droši pārvietoties Tīnūžos, ceļa P10 posmā no iebrauktuves uz Tīnūžu pirmsskolas iestādi “Muižiņa” līdz krustojumam ar autoceļu V966 (pašvaldībā reģistrēts ar Nr. 2-4.2/3086) (turpmāk – kolektīvais iesniegums).

Ogres novada pašvaldībā 2024. gada 19. novembrī saņemta nodibinājuma “Sabiedrības Līdzdalības Fonds” vēstule, ar kuru pašvaldībai iesniegts kodēts Excel fails ar iniciatīvas “Par gājēju un riteņbraucēju ceļa ierīkošanu Tīnūžos” [parakstītāju](https://manabalss.lv/par-gajeju-un-ritenbrauceju-cela-ierikosanu-tinuzos/show) datiem (pašvaldībā reģistrēts ar Nr. 2-4.1/5897).

Atbilstoši Pašvaldību likuma 57. panta pirmās daļas nosacījumiem Ogres novada pašvaldība ir izvērtējusi kolektīvo iesniegumu un konstatējusi tā atbilstību šā likuma prasībām. Ņemot vērā minēto un pamatojoties uz Pašvaldību likuma 57. panta pirmo daļu, pašvaldības domes priekšsēdētājs nodrošina kolektīvā iesnieguma iekļaušanu domes nākamās kārtējās sēdes darba kārtībā un izskatīšanu un uz attiecīgo domes sēdi uzaicina pārstāvjus no institūcijām, kuras skar kolektīvajā iesniegumā ietvertais prasījums.

Kolektīvā iesnieguma iesniedzēji norāda, ka šobrīd izbūvētais risinājums ir bīstams visiem, jo gājējiem ir jāiet gar pašu asfaltētās brauktuves malu un ceļa norobežojošās barjeras traucē pakāpties nost no ceļa braucamās daļas, ja rodas kāda bīstama situācija. Tādēļ tiek prasīts izbūvēt gājējiem un riteņbraucējiem paredzētu ceļu paralēli autoceļam P10, Tīnūžos, ceļa P10 posmā no iebrauktuves uz Tīnūžu pirmsskolas iestādi “Muižiņa” līdz krustojumam ar autoceļu V966. Tādējādi radot iespēju ne tikai droši pārvietoties, lai nokļūtu skolā, bērnudārzā vai tuvēja veikalā, bet arī samazinātu CO2 izmešu daudzums, jo iedzīvotājiem būs iespēja mainīt pārvietošanās paradumus un izmantot velosipēdus vai iet ar kājām.

Atbilstoši Zemgales rajona tiesas Ikšķiles pilsētas zemesgrāmatu nodalījuma Nr. 100000783997 ierakstam, nekustamā īpašuma – autoceļš P10, kadastra numurs 7494 004 0318, īpašnieks ir Latvijas valsts Satiksmes ministrijas personā.

Atbilstoši Ministru kabineta 2021. gada 21. oktobra rīkojumam Nr. 710 “Par Transporta attīstības pamatnostādnēm 2021.-2027. gadam” Satiksmes ministrija noteikta par atbildīgo institūciju pamatnostādņu īstenošanā. Pamatnostādnēs noteikts, ka Latvijā būs svarīga sabiedriskā transporta sistēmas attīstība ar dzelzceļu kā tās mugurkaulu, mobilitātes punktu attīstība, vienlaikus veicinot iedzīvotāju mikromobilitātes (velosipēdi, arī skrejriteņi, līdzsvara un balansa riteņi u.c. rīki, pārvietošanās ar kājām) īpatsvara pieaugumu kopējā mobilitātē. Tāpat svarīga būs digitalizācijas sniegto iespēju izmantošana gan transporta organizēšanā, gan satiksmes drošības uzlabošanā. Liela nozīme būs jāpievērš mobilitātes jautājumu ilgtspējīgai risināšanai Rīgā un tās metropoles areālā, kur koncentrējas 1,25 milj. jeb aptuveni 65 % Latvijas iedzīvotāju un tā teritorijā tiek radītas aptuveni 3/4 Latvijas ekonomisko vērtību13. Vienlaikus arī visā pārējā valsts teritorijā jāattīsta ilgtspējīgi, inovatīvi transporta risinājumi. Jauni mobilitātes risinājumi, kā autoparku koplietošana vai mobilitāte kā pakalpojums *(Mobility as a Service - MaaS)* iniciatīvas ir sistēmiski jāattīsta un jāpilnveido.

Turpat pamatnostādnēs noteikts, ka transporta politikas veidošana tiek īstenota, ievērojot cilvēku mobilitātes vajadzības (droša un ātra pārvietošanās), kas ir viens no būtiskākajiem faktoriem, izvēloties dažādus transporta risinājumus.

Savukārt Ministru kabineta 2014. gada 14. oktobra noteikumi Nr. 633 “Autoceļu un ielu būvnoteikumi” 43.1. apakšpunkts nosaka, ka valsts autoceļa izpildmērījuma plānu izstrādā normatīvajos aktos noteiktajā kārtībā, tajā papildus iekļaujot valsts autoceļa laukums, kuru veido brauktuves laukums, velosipēdu ceļu, ietvju un apmaļu laukums, izņemot veģetācijas aizņemto laukumu atbilstoši autoceļa seguma materiāliem, brauktuves platums un brauktuves garums pa valsts autoceļa ass līniju.

Pēc esošā risinājuma konstatējams, ka valsts autoceļš ir izbūvēts labā tehniskā stāvoklī, bet tā tehniskais risinājums, ko izstrādāja VSIA “Latvijas Valsts ceļi” atbilstoši Satiksmes ministrijas uzdevumam, neietver ne gājēju, ne velosipēdu ceļu. Savukārt šobrīd šāda veida gājēju un velo ceļa izbūvei atbilstoši esošajai faktiskajai situācijai ir nepieciešami sarežģīti risinājumi, kas ir valsts autoceļa īpašnieka kompetencē, salāgojot ar esošo valsts autoceļa izbūves projektu.

Pamatojoties uz Pašvaldību likuma 57. panta trešo daļu,  atbilstoši kolektīvā iesnieguma saturam dome lemj par šā iesnieguma turpmāko virzību, nosakot par to atbildīgo pašvaldības institūciju. Šajā gadījumā, tā būtu Ogres novada pašvaldības [Sabiedrisko pārvadājumu un transporta infrastruktūras jautājumu komitej](https://namejs.ogresnovads.lv/Portal/List/MeetingRedirect/1000313)a.

Pamatojoties uz Pašvaldību likuma 57. panta trešo daļu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Egils Helmanis, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Noteikt Ogres novada pašvaldības [Sabiedrisko pārvadājumu un transporta infrastruktūras jautājumu komitej](https://namejs.ogresnovads.lv/Portal/List/MeetingRedirect/1000313)u (turpmāk – Komiteja) par atbildīgo institūciju kolektīvā iesnieguma turpmākajai virzībai.
2. Uzdot Komitejai sagatavot ierosinājumu Satiksmes ministrijai izstrādāt projektu un atbilstošāko risinājumu gājējiem un riteņbraucējiem paredzēta ceļa izbūvei paralēli autoceļam P10, Tīnūžos, ceļa P10 posmā no iebrauktuves uz Tīnūžu pirmsskolas iestādi “Muižiņa”, ievērojot kolektīvajā iesniegumā minēto.
3. Uzdot Komitejai triju mēnešu laikā no šā domes lēmuma pieņemšanas dienas sniegt domes sēdē pārskatu par kolektīvā iesnieguma virzību.
4. Uzdot Ogres novada pašvaldības Centrālās administrācijas Komunikāciju nodaļai ne retāk kā reizi trijos mēnešos apkopot un publicēt pašvaldības oficiālajā tīmekļvietnē [www.ogresnovads.lv](http://www.ogresnovads.lv) aktuālo informāciju par kolektīvā iesnieguma virzību un tā izskatīšanas rezultātiem, kā arī par to informēt personu, kura ir pilnvarota pārstāvēt kolektīvā iesnieguma iesniedzējus.
5. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)